ŉ Klein skooltjie met ŉ groot hart | Maroela Media
ŉ Klein skooltjie met ŉ groot hart
Foto verskaf deur Laerskool Pierneef
Laerskool Pierneef is vanjaar 65 jaar oud. Dis ŉ skool in die hartjie van die Pretoriase Moot.
Hoewel baie plekke vernoem is na die beroemde skilder J.H. Pierneef, is ons skool Pierneef se hartland. Hy het ŉ paar blokke van die skool af gewoon en gewerk. Pierneefstraat wat voor die skool verbyloop, is ook na hom vernoem.
Die afgelope 10 jaar het die getalle verdubbel tot 800 leerders. Die onderrigtaal is steeds Afrikaans. Ons plaas baie klem op die vestiging van norme en waardes in ŉ wêreld waar daar ŉ gees heers van “Anything goes”. Ons het ŉ formidabele ondersteuningspan en bestuur wat altyd die ekstra myl sal stap. Die onderwysers is kindgerig en streef daarna om gelukkige kinders te huisves.
Ons klasse strek vanaf gr. RR tot gr. 7. In gr. RR en gr. R word die grondslag vir formele onderrig gevestig.
Ons het ŉ uitnemende personeel. Vir die tweede keer in vyf jaar spog ons met ŉ gr. R-juffrou wat aangewys is as die beste in Gauteng. In 2013 is juffrou Paula aangewys as die derde beste in die land. Juffrou Maryke volg in haar voetspore hierdie jaar. Sy is die algehele wenner in Gauteng. Ons is baie trots op haar en hou duim vas vir die finale ronde van die National Teachers Awards. Sy glo met speel en lag kom ons deur elke dag.
Daar is drie gr. R-klasse met goed gekwalifiseerde personeel wat elke klein Pierie op die hande dra. Daar is nog plek beskikbaar vir nuwe Pieries in die gr. RR- en R-klasse vir 2019. Kom word deel van die Pierie-familie.
By Laerskool Pierneef glo ons dat daar ŉ balans moet wees tussen kultuur, akademie en sport.
Ons personeel is voortdurend besig om hulself te verbeter deur verder te studeer ten einde hierdie kwalifikasies terug te ploeg in die klasse. Sommiges het reeds honneursgrade, ander is besig met meestersgrade. Verskeie van ons personeel word deur die distrik genader om hul kennis oor te dra deur opleiding te gee aan ander skole.
Die grondslagfase het hul inspeksie deur die departement met vlieënde vaandels geslaag en is ook gevra om hul werk ten toon te stel vir besigtiging deur ander skole. Pierneef se personeel stel ook vraestelle op wat deur al die skole in die distrik gebruik word – ŉ bewys dat ons skool hoog geag word deur die distrik.
Op kultuurgebied het ons ŉ passie vir kore en voordrag. Ons behaal groot sukses met kunswedstryde. Met 61 deelnemers was daar ses afdelingswenners en 45 goue sertifikate. Ons staan bekend as ŉ skool met ŉ koor van hoogstaande gehalte. Ons glo dat elkeen ŉ kans gegun moet word om hul kultuurvlak te ontwikkel en daarom hou ons elke drie jaar ŉ revue waaraan elke leerder van die skool deelneem.
Dit is groot pret en lekker vir elke personeellid om te sien wat ons met kinders kan vermag. Soms is dit vir die kind ook ŉ groot “WOW” om te sien waartoe hulle in staat is. Met hierdie betrokkenheid van kind en ouer bou ons aan ŉ groot gees van betrokkenheid en pret.
Op sportgebied is ons ook net so suksesvol. Ons afrigter maak seker dat hulle op hoogte is van die nuutste reëls. Hulle behaal baie hoë uitslae in hul jaarlikse eksamens. En van ons afrigters was betrokke by Tukkies se jeugrugby. Ons 0. 11-sagtebalspan tree uit as algehele wenners, ons lewer ŉ Cravenweek-rugbyspeler op en twee leerders behaal provinsiale klere in atletiek.
Verskeie sportsoorte word aangebied. Netbal, rugby, tennis, krieket, sagtebal en swem. Ons is een van ŉ paar skole oor in die Moot wat nog ŉ swembad het en galas aanbied. Swemlesse vir waterveiligheid word ook aangebied.
Deur die jaar is daar ook tyd vir pret. Ons hou jaarliks ŉ groot kaskardag en ŉ kermis wat jaar ná jaar groei. Onderwysers en ouers vat hande om hierdie geleenthede ŉ groot sukses te maak. Hier versterk ons weer eens die gees van die skool.
Ons bied gereeld ook uitreikaksies aan waarmee ons mense in die gemeenskap se laste probeer verlig. Ons voedingskema is iets waarop ons werklik trots kan wees. Ons het ŉ pragtige kombuis ingerig waar daar gereeld kospakkies gemaak word vir minder bevoorregte gesinne en as daar ŉ maatjie is wat ŉ dag nie ŉ broodjie het nie, is juffrou Janine meer as bereid om gou-gou ŉ broodjie te smeer. Daarom staan ons dan ook bekend as die omgeeskool in die Moot.
Ons probeer ook ons ouers tegemoet kom deur ŉ klerebank te bedryf waar ons tweedehandse klere wat nog in ŉ goeie toestand is, te verkoop teen ŉ baie lae prys. Hier kyk ons ook na kinders wat iets nodig het en ons klee hulle om altyd in te pas om ŉ ware Pierie te wees.
Die skool se snoepie is nie sommer enige snoepie nie. Hier mag jy bestellings plaas vir wat op die spyskaart is vir die week. Ons probeer gesondheidsbewustheid by ons kinders kweek deur gesonde kos en ander eetgoed aan hulle te bied.
Ons skool beskik ook oor ŉ pragtige lapa by ons swembad asook pragtige afdakke op die sportvelde wat uitgehuur word vir funksies.
Pierneef Laerskool is ons trots en daarom is ons gedurig hard aan die werk om die omgewing en tuin in topkondisie te hou en die klasse kindervriendelik.
Ons hoof, mnr. Greyling, is ŉ hoof duisend en wat elke kind se welstand op die hart dra. Hy ken hulle almal by die naam en staan gereeld op die stoepe om te sien of daar nie ŉ maatjie is wat dalk in nood is nie. Soms knoop hy net ŉ geselsie aan om sy/haar dag te maak. Sy deur staan oop vir almal en die kinders geniet dit om te kom kuier en soms met ŉ lekkertjie uit te stap.
Mnr. Greyling se deur staan altyd oop vir enige iemand van buite wat wil kom oë wys. Kom maak gerus ŉ draai en kom beleef ’n gevoel van rustigheid en omgee-vrolikheid.
Besoek gerus ons webwerf by https://www.laerskoolpierneef.co.za/
Moot onderwys promosie
Sangeres wil met eie vergifnispad ander inspireer
Wen: Stuur vir ons foto’s van jou gr. 1’tjie se eerste skooldag!
Covid-19 laat vervaardigingsektor met onsekere vooruitsigte
So wonderlik om so ‘n bemoedigende artikel te lees! Bou so voort Pieries!
Bevoorregd genoeg gewees, om die tweede kwartaal van my vierde jaar onderwys prakties hier te kon doen. Elke oomblik daarvan geniet!